CELEX: 52021PC0783
Language: el
Date: 2021-12-13
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής (ΠΑ) της Δυτικής Όχθης και της Λωρίδας της Γάζας, αφετέρου, όσον αφορά την παράταση του σχεδίου δράσης ΕΕ – ΠΑ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2021
            COM(2021) 783 final
            2021/0412(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής (ΠΑ) της Δυτικής Όχθης και της Λωρίδας της Γάζας, αφετέρου, όσον αφορά την παράταση του σχεδίου δράσης ΕΕ – ΠΑ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της μεικτής επιτροπής που συστάθηκε με την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία (στο εξής: ενδιάμεση συμφωνία σύνδεσης) μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής (ΠΑ) της Δυτικής Όχθης και της Λωρίδας της Γάζας, αφετέρου, σε σχέση με την προβλεπόμενη έκδοση σύστασης για την παράταση του σχεδίου δράσης ΕΕ-ΠΑ.
            
            
               2.Πλαίσιο της πρότασης
            
            
               2.1.Η ενδιάμεση συμφωνία σύνδεσης
            
            
               Η ενδιάμεση συμφωνία σύνδεσης για το εμπόριο και τη συνεργασία μεταξύ της ΕΕ και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής (στο εξής: συμφωνία) του 1997 αποτελεί τη νομική βάση για τις διμερείς σχέσεις μεταξύ της Ευρωπαϊκής Ένωσης και της Παλαιστινιακής Αρχής (ΠΑ). Η συμφωνία προβλέπει αδασμολόγητη πρόσβαση των παλαιστινιακών βιομηχανικών προϊόντων στις αγορές της ΕΕ και τη σταδιακή κατάργηση των δασμών στις εξαγωγές της ΕΕ προς την Παλαιστίνη
                  1* εντός περιόδου πέντε ετών. Σύμφωνα με το άρθρο 1, η συμφωνία έχει ως στόχο: 
            
            
               –να παρέχει το κατάλληλο πλαίσιο για ολοκληρωμένο διάλογο που θα συμβάλει στην ανάπτυξη στενών σχέσεων μεταξύ των μερών,
            
            
               –να καθορίσει τους όρους της προοδευτικής απελευθέρωσης του εμπορίου,
            
            
               –να στηρίξει την ανάπτυξη ισόρροπων οικονομικών και κοινωνικών σχέσεων μεταξύ των μερών μέσω του διαλόγου και της συνεργασίας,
            
            
               –να συμβάλει στην κοινωνική και οικονομική ανάπτυξη της Δυτικής Όχθης και της Λωρίδας της Γάζας,
            
            
               –να ενθαρρύνει την περιφερειακή συνεργασία με σκοπό την εδραίωση της ειρηνικής συνύπαρξης και της οικονομικής και κοινωνικής σταθερότητας,
            
            
               –να προωθήσει τη συνεργασία σε άλλους τομείς αμοιβαίου ενδιαφέροντος.
            
            
               Η συμφωνία άρχισε να ισχύει την 1η Ιουλίου 1997.
            
            
               2.2.Η μεικτή επιτροπή 
            
            
               Η μεικτή επιτροπή συστάθηκε με το άρθρο 63 της ενδιάμεσης συμφωνίας σύνδεσης. Έχει την εξουσία να λαμβάνει αποφάσεις στις περιπτώσεις που προβλέπονται στη συμφωνία, καθώς και σε άλλες περιπτώσεις στις οποίες η λήψη απόφασης είναι αναγκαία για την επίτευξη των στόχων που ορίζονται στη συμφωνία. Οι αποφάσεις που λαμβάνονται είναι δεσμευτικές για τα μέρη. Η προεδρία της μεικτής επιτροπής ασκείται εκ περιτροπής από την ΕΕ και την Παλαιστινιακή Αρχή, σύμφωνα με τους όρους που καθορίζονται στον εσωτερικό της κανονισμό και η μεικτή επιτροπή συνεδριάζει τουλάχιστον μία φορά ετησίως και όταν οι περιστάσεις το απαιτούν, με πρωτοβουλία του/της προέδρου της.
            
            
               2.3.Προς έκδοση πράξη της μεικτής επιτροπής 
            
            
               Η μεικτή επιτροπή πρόκειται να εκδώσει σύσταση σχετικά με την παράταση του σχεδίου δράσης ΕΕ-ΠΑ (στο εξής: προς έκδοση πράξη). Σύμφωνα με το άρθρο 10 του εσωτερικού κανονισμού της μεικτής επιτροπής, η σύσταση θα εγκριθεί με γραπτή διαδικασία.
            
            
               Σκοπός της προς έκδοση πράξης είναι να παρατείνει κατά τρία έτη την ισχύ του σχεδίου δράσης ΕΕ – ΠΑ προκειμένου να διασφαλιστεί η συνέχιση της συνεργασίας μεταξύ των δύο μερών. Η προς έκδοση πράξη θα καταστεί δεσμευτική για τα μέρη σύμφωνα με το άρθρο 63 της ενδιάμεσης συμφωνίας σύνδεσης, το οποίο προβλέπει ότι η μεικτή επιτροπή μπορεί να λαμβάνει αποφάσεις και να διατυπώνει κατάλληλες συστάσεις.
            
            
               3.Θέση που πρέπει να ληφθεί εξ ονόματος της Ένωσης
            
         
         
            
               Η θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με την ενδιάμεση συμφωνία σύνδεσης, για την έκδοση σύστασης σχετικά με την τριετή παράταση του σχεδίου δράσης ΕΕ-ΠΑ, βασίζεται στο κείμενο της σύστασης που επισυνάπτεται στην παρούσα απόφαση. 
            
            
               Αμφότερα τα μέρη έχουν επιβεβαιώσει επανειλημμένα τον πλούτο και τον δυναμισμό των σχέσεων μεταξύ της Ευρωπαϊκής Ένωσης και της Παλαιστινιακής Αρχής, καθώς και την πλήρη δέσμευσή τους για την περαιτέρω ανάπτυξη αυτών των σχέσεων σε όλους τους τομείς αμοιβαίου ενδιαφέροντος. 
            
            
               Η παράταση του σχεδίου δράσης είναι, επομένως, προς το συμφέρον των μερών.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .
            
            
               4.1.2.Εφαρμογή στην προκειμένη περίπτωση
            
            
               Η μεικτή επιτροπή είναι όργανο που έχει συσταθεί με συμφωνία, συγκεκριμένα την ενδιάμεση συμφωνία σύνδεσης.
            
            
               Η πράξη την οποία καλείται να θεσπίσει η μεικτή επιτροπή είναι πράξη που παράγει έννομα αποτελέσματα.
            
            
               Η προς έκδοση πράξη παράγει έννομα αποτελέσματα διότι θα παρατείνει το ισχύον σχέδιο δράσης ΕΕ – ΠΑ για διάστημα τριών ετών. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Ως εκ τούτου, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν τη συνεργασία με τρίτη χώρα, στο πλαίσιο ενδιάμεσης συμφωνίας σύνδεσης —η οποία έχει εγκριθεί με βάση τα ισχύοντα άρθρα 207 και 209 της ΣΛΕΕ— και της Ευρωπαϊκής Πολιτικής Γειτονίας.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι τα άρθρα 207 και 209 της ΣΛΕΕ. 
            
         
         
            
               4.3.Συμπέρασμα
            
            
               Τα άρθρα 207 και 209 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τις νομικές βάσεις της προτεινόμενης απόφασης.
            
            
               5.Δημοσίευση της προς έκδοση πράξης
            
            
               Δεδομένου ότι η πράξη της μεικτής επιτροπής θα τροποποιήσει τη διάρκεια ισχύος του σχεδίου δράσης ΕΕ – ΠΑ, κρίνεται σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της, σύμφωνα με τον εσωτερικό κανονισμό της μεικτής επιτροπής ΕΕ – ΠΑ.
            
            
               2021/0412 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής (ΠΑ) της Δυτικής Όχθης και της Λωρίδας της Γάζας, αφετέρου, όσον αφορά την παράταση του σχεδίου δράσης ΕΕ – ΠΑ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 207 και 209 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η ευρωμεσογειακή ενδιάμεση συμφωνία σύνδεσης για το εμπόριο και τη συνεργασία (στο εξής: συμφωνία) μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, αφετέρου, συνήφθη από την Ένωση με απόφαση του Συμβουλίου στις 24 Φεβρουαρίου 1997 και τέθηκε σε ισχύ την 1η Ιουλίου 1997.
            
            
               (2)Τα μέρη συμφωνούν ότι το υφιστάμενο σχέδιο δράσης εξακολουθεί να αντικατοπτρίζει την προνομιακή εταιρική σχέση ΕΕ-ΠΑ και να στηρίζει την εφαρμογή της ευρωμεσογειακής ενδιάμεσης συμφωνίας σύνδεσης.
            
            
               (3)Σύμφωνα με το άρθρο 63 της συμφωνίας, η μεικτή επιτροπή μπορεί να λαμβάνει αποφάσεις και να διατυπώνει κατάλληλες συστάσεις.
            
            
               (4)Η μεικτή επιτροπή πρόκειται να εκδώσει σύσταση σχετικά με την παράταση του σχεδίου δράσης ΕΕ – ΠΑ κατά τρία έτη με γραπτή διαδικασία.
            
            
               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής, δεδομένου ότι η σύσταση θα παράγει έννομα αποτελέσματα.
            
            
               (6)Η παράταση του σχεδίου δράσης κατά τρία έτη θα δώσει στα μέρη πλήρη δυνατότητα να προωθήσουν τη συνεργασία τους για τα επόμενα έτη, μεταξύ άλλων μέσω πιθανής διαπραγμάτευσης σχετικά με τις προτεραιότητες της εταιρικής σχέσης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση της Ένωσης στη μεικτή επιτροπή που συστάθηκε με την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής (ΠΑ) της Δυτικής Όχθης και της Λωρίδας της Γάζας, αφετέρου, όσον αφορά την παράταση του σχεδίου δράσης ΕΕ-ΠΑ στο πλαίσιο της ΕΠΓ, βασίζεται στο σχέδιο σύστασης της μεικτής επιτροπής που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή και στον ύπατο εκπρόσωπο.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  * Η ονομασία αυτή δεν πρέπει να ερμηνεύεται ως αναγνώριση του Κράτους της Παλαιστίνης και δεν θίγει τις επιμέρους θέσεις των κρατών μελών σχετικά με το θέμα αυτό.
               
               
                  
                     (2)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.12.2021
            COM(2021) 783 final
            
            ΠΑΡΑΡΤΗΜΑ
            της
            Πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής που συστάθηκε με την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής (ΠΑ) της Δυτικής Όχθης και της Λωρίδας της Γάζας, αφετέρου, όσον αφορά την παράταση του σχεδίου δράσης ΕΕ – ΠΑ
            
               
         
         
            
               ΠΑΡΑΡΤΗΜΑ 
            
            
               ΣΥΣΤΑΣΗ αριθ. xxx ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ-ΟΑΠ με την οποία εγκρίνεται η παράταση του σχεδίου δράσης ΕΕ-ΠΑ [XXX 2021]
            
            
            
               Η ΜΕΙΚΤΗ ΕΠΙΤΡΟΠΗ ΕΕ-ΟΑΠ, 
            
            
               Έχοντας υπόψη την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, αφετέρου (στο εξής: ενδιάμεση συμφωνία σύνδεσης), 
            
            
               Εκτιμώντας τα ακόλουθα:
            
            
               (1)Η ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της Ευρωπαϊκής Κοινότητας, αφενός, και της Οργάνωσης για την Απελευθέρωση της Παλαιστίνης (ΟΑΠ) εξ ονόματος της Παλαιστινιακής Αρχής της Δυτικής Όχθης και της Λωρίδας της Γάζας, αφετέρου (στο εξής: ενδιάμεση συμφωνία σύνδεσης), υπεγράφη στις 24 Φεβρουαρίου 1997 και ετέθη σε ισχύ την 1η Ιουλίου 1997.
            
            
               (2)Σύμφωνα με το άρθρο 63 της ενδιάμεσης συμφωνίας σύνδεσης, η μεικτή επιτροπή μπορεί να λαμβάνει αποφάσεις και να διατυπώνει τις κατάλληλες συστάσεις.
            
            
               (3)Το άρθρο 10 του εσωτερικού κανονισμού της μεικτής επιτροπής προβλέπει τη δυνατότητα λήψης αποφάσεων μέσω γραπτής διαδικασίας μεταξύ των συνόδων, εφόσον συμφωνούν αμφότερα τα μέρη.
            
            
               (4)Η παράταση του σχεδίου δράσης ΕΕ-ΠΑ κατά τρία έτη θα δώσει στα μέρη τη δυνατότητα να προωθήσουν τη συνεργασία τους για τα επόμενα έτη, μεταξύ άλλων μέσω της πιθανής διαπραγμάτευσης σχετικά με τις προτεραιότητες της εταιρικής σχέσης,
            
            
               ΣΥΝΙΣΤΑ:
            
            
               Άρθρο 1
            
            
               Η μεικτή επιτροπή συνιστά, με γραπτή διαδικασία, να παραταθεί το σχέδιο δράσης ΕΕ – ΠΑ κατά τρία έτη από την ημερομηνία έγκρισης της παράτασής του.
            
            
            
               Άρθρο 2
            
            
               Η παρούσα σύσταση αρχίζει να ισχύει την ημερομηνία της έκδοσής της. 
            
            
               xx, [xxxxx 2021].
            
            
            
         
         
            
            
               Για τη μεικτή επιτροπή ΕΕ-ΟΑΠ
            
            
               Ο/Η Πρόεδρος
            
            
               ***